《姑苏杂咏 姑苏台（在横山西北麓）》
明代·高启

金椎夜筑西山土，催作高台贮歌舞。
文身泽国构王基，却笑先人独何苦。
铜铺玉槛盛繁华，幻作峰头一片霞。
望处直穷三百里，役时应废几千家。
蟠空曲路迷仙仗，攀尽瑶梯才到上。
外绕雕龙宛转栏，中施绣凤葳蕤帐。
熏炉长爇郁金香，共道千龄乐未央。
茂苑月来秋佩冷，洞庭雨过夏绡凉。
当窗众妓如仙女，扬袂迎风欲轻举。
人从天上见经过，鸟向云间惊笑语。
日暮横塘花尽开，卷帘台上望王来。
宴舟初自观鱼返，猎骑还从射鹿回。
从登不用持铍队，自列红妆侍高会。
香传罗帕进黄柑，缕切鸾刀供玉鲙。
烛光远落太湖波，惊起鱼龙出没多。
城上乌啼河汉转，此时谁问夜如何。
管弦嘈嘈聒人耳，不闻兵来渡溪水。
欲携西子走登舟，醉倚画筵娇不起。
瞑目无因到甬东，可怜一炬绮罗空。
献楣竟堕仇人计，赐剑应辜谏士忠。
客来试问遗宫路，物色荒凉总非故。
搴衣始信不虚言，满地荆榛见零露。
当年争夺苦劳机，却把江山付落晖。
闻说越王台殿上，如今亦有鹧鸪飞。

作者简介：高启（1336－1374），汉族，元末明初著名诗人，文学家。字季迪，号槎轩，长洲（今江苏苏州市）人。元末隐居吴淞青丘，自号青丘子。高启才华高逸，学问渊博，能文，尤精于诗，与刘基、宋濂并称“明初诗文三大家”，又与杨基、张羽、徐贲被誉为“吴中四杰”，当时论者把他们比作“初明四杰”。又与王行等号“北郭十友”。明洪武初，以荐参修《元史》，授翰林院国史编修官，受命教授诸王。擢户部右侍郎，力辞不受。苏州知府魏观在张士诚宫址改修府治，获罪被诛。高启曾为之作《郡治上梁文》，有“龙蟠虎踞”四字，被疑为歌颂张士诚，连坐腰斩。著有《高太史大全集》《凫藻集》等。